
הדיבור האנושי והמוחלט האלוקי 

איתמר נדב

שיח לשבת כי תשא
בפרשה שני הצגות של מעשה העגל, פעם בתיאור ישיר ופעם כפי שמתאר אותו אהרון.

מעשה העגל הראשון:

וַיַּרְא הָעָם, כִּי-בֹשֵׁשׁ מֹשֶׁה לָרֶדֶת מִן-הָהָר; וַיִּקָּהֵל הָעָם עַל-אַהֲרֹן, וַיֹּאמְרוּ אֵלָיו קוּם עֲשֵׂה-לָנוּ אֱלוֹהִים אֲשֶׁר יֵלְכוּ לְפָנֵינוּ--כִּי-זֶה מֹשֶׁה הָאִישׁ אֲשֶׁר הֶעֱלָנוּ מֵאֶרֶץ מִצְרַיִם, לֹא יָדַעְנוּ מֶה-הָיָה לוֹ. וַיֹּאמֶר אֲלֵהֶם, אַהֲרֹן, פָּרְקוּ נִזְמֵי הַזָּהָב, אֲשֶׁר בְּאָזְנֵי נְשֵׁיכֶם בְּנֵיכֶם וּבְנֹתֵיכֶם; וְהָבִיאוּ, אֵלָי. וַיִּתְפָּרְקוּ, כָּל-הָעָם, אֶת-נִזְמֵי הַזָּהָב, אֲשֶׁר בְּאָזְנֵיהֶם; וַיָּבִיאוּ, אֶל-אַהֲרֹן. וַיִּקַּח מִיָּדָם, וַיָּצַר אֹתוֹ בַּחֶרֶט, וַיַּעֲשֵׂהוּ, עֵגֶל מַסֵּכָה; וַיֹּאמְרוּ--אֵלֶּה אֱלוֹהֶיךָ יִשְׂרָאֵל, אֲשֶׁר הֶעֱלוּךָ מֵאֶרֶץ מִצְרָיִם. וַיַּרְא אַהֲרֹן, וַיִּבֶן מִזְבֵּחַ לְפָנָיו; וַיִּקְרָא אַהֲרֹן וַיֹּאמַר, חַג לַה' מָחָר. וַיַּשְׁכִּימוּ, מִמָּחֳרָת, וַיַּעֲלוּ עֹלֹת, וַיַּגִּשׁוּ שְׁלָמִים; וַיֵּשֶׁב הָעָם לֶאֱכֹל וְשָׁתוֹ, וַיָּקֻמוּ לְצַחֵק...
מעשה העגל השני:

וַיֹּאמֶר מֹשֶׁה אֶל-אַהֲרֹן, מֶה-עָשָׂה לְךָ הָעָם הַזֶּה: כִּי-הֵבֵאתָ עָלָיו, חֲטָאָה גְדֹלָה. וַיֹּאמֶר אַהֲרֹן, אַל-יִחַר אַף אֲדֹנִי; אַתָּה יָדַעְתָּ אֶת-הָעָם, כִּי בְרָע הוּא. וַיֹּאמְרוּ לִי--עֲשֵׂה-לָנוּ אֱלוֹהִים, אֲשֶׁר יֵלְכוּ לְפָנֵינוּ: כִּי-זֶה מֹשֶׁה הָאִישׁ, אֲשֶׁר הֶעֱלָנוּ מֵאֶרֶץ מִצְרַיִם--לֹא יָדַעְנוּ, מֶה-הָיָה לוֹ. וָאֹמַר לָהֶם לְמִי זָהָב, הִתְפָּרָקוּ וַיִּתְּנוּ-לִי; וָאַשְׁלִכֵהוּ בָאֵשׁ, וַיֵּצֵא הָעֵגֶל הַזֶּה.
נאמר בתוספתא למגילה (ג [ד], לא): מעשה עגל הראשון נקרא ומיתרגם... מעשה עגל השני נקרא ולא מיתרגם. הכינוי 'מעשה עגל הראשון' מכוון לסיפור החטא עצמו ולשבירת הלוחות בידי משה (שמות לב, א-כ). 'מעשה עגל השני' מספר את מעשה העגל דרך חילופי דברים בין משה לאהרון (שם, כא-כה). השאלה הגדולה היא מדוע מעשה עגל ראשון מיתרגם בעוד השני לא, והרי שניהם מציגים את אותו הסיפור?

משחקי זיכרון

כחלק מניסוי על הזיכרון האנושי סיפרו לנבדקים סיפור שבתוכנו ישנה סתירה פנימית, למשל סיפרו סיפור על זוג שהתארס, האיש אמר שהוא לא רוצה להביא ילדים לעולם והאישה התנגדה מאוד לכך ורצתה ילדים. בסופו של דבר הזוג התחתן וחיו באושר ועושר עד עצם היום הזה. אחרי כמה שבועות ביקשו מהנבדקים לשחזר את הסיפור שסיפרו להם, ורבים מהם, כצפוי, הוסיפו לסיפור דברי הסבר ופרשנות, כחלק מהסיפור עצמו. למשל, הם סיפרו שהזוג הגיע להבנה ביניהם שהם כן או לא יביאו ילדים ואז התחתנו.
אליזבת לופטוס, פסיכולוגית שחוקרת את הזיכרון האנושי. לופטוס נתנה לתופעה שם: "The
Misinformation Effect" – הרעיון הוא שאפשר לתת לעדים מידע או לחקור אותם בצורה שמובילה למסקנות מסוימות, או לטעת במוחם של מטופלים רעיונות שיעזרו להם לבנות תמונת חיים שלמה, ואז לעוות את הזיכרון ולגרום להם לזכור דברים שלא התרחשו במציאות.
מתוך הדברים הללו נראה שזהו ההבדל בין שני הסיפורים של חטא העגל. בעוד הראשון מסופר דרך הדיבור האלוקי (האובייקטיבי), הסיפור השני מתואר דרך פיהם של משה ואהרון והאמת הפכה לאנושית (אמת סובייקטיבית) כשהתוספתא מורה על כך שמתרגמים רק את "מעשה העגל הראשון" זה משום שרק מעשה זה מעיד על מה שקרה במציאות, ואילו המעשה השני חסר מראשיתו משום שהוא מתואר על ידי אנשים, גדולים ככל שיהיו, ומתאר את המקרה על פי זכרונם.
הדיבור האלוקי אל מול הדיבור האנושי

חז"ל מתארים לנו מציאות אבסורדית בה הקב"ה שבוי בדיבורו ומחוייב להרוג את ישראל על חטאם עד שמגיע משה ומצליח להתיר לקב"ה את נדרו: 

ויחל משה 

מהו כן? 

אמר ר' ברכיה בשם ר' חלבו, בשם ר' יצחק: שהתיר נדרו של יוצרו. 

כיצד? 

אלא, בשעה שעשו ישראל העגל, עמד משה מפייס האלהים שימחול להם. 

אמר האלהים: משה! כבר נשבעתי (שמות כב): זובח לאלהים יחרם, ודבר שבועה שיצא מפי איני מחזירו! 

אמר משה: רבון העולם! ולא נתתי לי הפרה של נדרים, ואמרת (במדבר ל): איש כי ידור נדר לה' או השבע שבועה לאסור אסר על נפשו לא יחל דברו, הוא אינו מוחל, אבל חכם מוחל את נדרו בעת שישאל עליו, וכל זקן שמורה הוראה, אם ירצה שיקבלו אחרים הוראתו, צריך הוא לקיימה תחלה, ואתה צויתני על הפרת נדרים, דין הוא שתתיר את נדרך, כאשר צויתני להתיר לאחרים! 

מיד נתעטף בטליתו וישב לו כזקן, והקב"ה עומד כשואל נדרו.

הקב"ה נצרך לדיבור האנושי הלא מוחלט של האיש משה – איש כי ידור נדר לה' בכדי למוסס את המציאות הקשה אותה הא-ל יצר בדיבורו האלוקי והמוחלט "זובח לאלהים יחרם".

חטא האדם הראשון וחטא העגל

חז"ל כבר עמדו על ההקשרים הרבים בין חטא העגל ובין חטא האדם הראשון. אחד מההקשרים הינו האכילה וישב העם לאכול, וחטאו של האדם הינו באכילה מעץ הדעת ותִּתֵּן גַּם-לְאִישָׁהּ עִמָּהּ, וַיֹּאכַל. בתיקוני זוהר
 עמדו על הקשר ושם מוסבר שהלוחות הראשונים ניתנו בבחינת עץ החיים, ואילו השניים ניתנו בבחינת עץ הדעת טוב ורע.

כלומר הלוחות הראשונים נבעו מהדיבור האלוקי והנצחי, וליתר דיוק המוחלט.

לוחות שניים נובעים מהאכילה של האדם הראשון מעץ הדעת, אותה אכילה שעל פי המקובלים ערבבה את הטוב והרע.

ממקום זה בו הדיבור האנושי לעולם אינו מוחלט, הקב"ה יושב בבית הדין של משה בכדי להתיר נדרו, ובכך הוא מכניס את עצמו לתוך הדיבור האנושי בו לוחות שניים אט אט נרקמים.

� דברים אלו נכתבים בעקבות דבריו של הרב דרייפוס בשיחתו השבועית.


� שמות רבה מג, ד.


� תיקון מ.

